CINNEADH (AE) 2022/2494 ÓN gCOIMISIÚN

an 9 Nollaig 2022

maidir le formheas na hiarrata a chuir an Liotuáin isteach i ndáil le hathbhreithniú ar a spriocanna feidhmíochta i leith an tríú tréimhse thagartha

(a bhfuil fógra tugtha ina leith faoi dhoiciméad C(2022) 8985)

(Is é an téacs Liotuáinise amháin atá barántúil)

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (CE) Uimh. 549/2004 ó Pharlaimint na hEorpa agus ón gComhairle an 10 Márta 2004 lena leagtar síos an creat chun aerspás Eorpach aonair a chruthú (an creat-Rialachán) (1), agus go háirithe Airteagal 11(3), pointe (c), de,

Ag féachaint do Rialachán Cur Chun Feidhme (AE) 2019/317 ón gCoimisiún an 11 Feabhra 2019 lena leagtar síos scéim feidhmíochta agus muirearaithe san aerspás Eorpach aonair agus lena n-aisghairtear Rialacháin Cur Chun Feidhme (AE) Uimh. 390/2013 agus (AE) Uimh. 391/2013 (2), agus go háirithe Airteagal 18(1) de,

De bharr an mhéid seo a leanas:

BREITHNITHE GINEARÁLTA

(1) De bhun Airteagal 11 de Rialachán (CE) Uimh. 549/2004, bunófar scéim feidhmíochta maidir le seirbhísí aerloingseoireachta (“SAL”), lena n-áirítear pleananna feidhmíochta náisiúnta ina leagfar amach spriocanna feidhmíochta ceangailteacha a bheidh comhsheasmhach leis na spriocanna uile-Aontais arna nglacadh ag an gCoimisiún le haghaidh na tréimhse tagartha lena mbaineann. Leagtar amach na rialacha mionsonraithe maidir leis na pleananna feidhmíochta sin i Rialachán Cur Chun Feidhme (AE) 2019/317. I gcomhréir le hAirteagal 11(3), pointe (c) de Rialachán (CE) Uimh. 549/2004, déanann an Coimisiún measúnú ar na spriocanna feidhmíochta arna mbunú ag na Ballstáit ar mhaithe le comhsheasmhacht leis na spriocanna feidhmíochta comhfhreagracha uile-Aontais.

(2) An 13 Aibreán 2022, ghlac an Coimisiún Cinneadh (AE) 2022/769 (3), inar tháinig sé ar an gconclúid go raibh na spriocanna feidhmíochta a áirítear sa dréachtphlean feidhmíochta i leith an tríú tréimhse thagartha (“TT3”) a chur Poblacht na Liotuáine (“an Liotuáin”) isteach comhsheasmhach leis na spriocanna feidhmíochta uile-Aontais. Ar bhonn Chinneadh (AE) 2022/769, ghlac an Liotuáin a plean feidhmíochta TT3 go foirmiúil i gcomhréir le hAirteagal 16, pointe (a), de Rialachán Cur Chun Feidhme (AE) 2019/317.

(3) An 26 Lúnasa 2022 chuir an Liotuáin iarraidh faoi bhráid an Choimisiúin ar athbhreithniú ar a hacmhainneacht faoi bhealach agus ar a spriocanna feidhmíochta costéifeachtúlachta faoi bhealach do bhlianta féilire 2022, 2023 agus 2024 ar bhonn Airteagal 18(1), pointe (a)(ii), de Rialachán Cur Chun Feidhme (AE) 2019/317.

(4) I gcomhréir le hAirteagal 18(1)(b) de Rialachán Cur Chun Feidhme (AE) 2019/317, d’fhíoraigh an Coimisiún an bhfuil an iarraidh ar athbhreithniú a chuir an Liotuáin isteach riachtanach agus comhréireach i bhfianaise na réasúnuithe a soláthraíodh, agus rinne sé measúnú ar chomhsheasmhacht na spriocanna feidhmíochta athbhreithnithe beartaithe leis na spriocanna feidhmíochta uile-Aontais trí úsáid a bhaint as na critéir mheasúnaithe a leagtar amach in Iarscríbhinn IV a ghabhann le Rialachán Cur Chun Feidhme (AE) 2019/317.

(5) Rinne an comhlacht athbhreithnithe feidhmíochta, a chuidigh leis an gCoimisiún an scéim feidhmíochta a chur chun feidhme de bhun Airteagal 11(2) de Rialachán (CE) Uimh. 549/2004, tuarascáil a chur faoi bhráid an Choimisiúin lena n-áirítear a chomhairle maidir leis an measúnú ar an iarraidh ar athbhreithniú a chuir an Liotuáin isteach.

FORAIS LE hATHBHREITHNIÚ A DHÉANAMH AR NA SPRIOCANNA FEIDHMÍOCHTA

(6) Measann an Liotuáin go bhfuil údar leis an iarraidh ar athbhreithniú ar a spriocanna feidhmíochta TT3 de bharr imthosca nárbh fhéidir a thuar a eascraíonn as cogadh na Rúise in aghaidh na hÚcráine, a thosaigh an 24 Feabhra 2022.

(7) Na toimhdí tosaigh ar ar a mbonn a leagadh síos a spriocanna feidhmíochta, measann an Liotuáin nach bhfuil siad bailí a thuilleadh mar gheall ar an laghdú mór ar an líon traseitiltí in aerspás na Liotuáine, ar iarmhairt é ar chogadh na Rúise in aghaidh na hÚcráine, na smachtbhannaí arna bhforchur ag an Aontas dá dhroim agus na frithbhearta a rinne an Rúis. Sonraíonn an Liotuáin go bhfuil coinne leis go dtiocfaidh laghdú mór ar an líon gluaiseachtaí eitilte a fheidhmítear ina haerspás faoi rialacha um eitilt de réir uirlisí (IFR) agus ar an líon aonad seirbhíse faoi bhealach a thaifeadtar le haghaidh na n-eitiltí sin i gcomparáid leis na toimhdí tráchta a leagtar síos sa phlean feidhmíochta.

(8) Na gluaiseachtaí IFR atá tuartha san iarraidh ar athbhreithniú ón Liotuáin dá limistéar muirearaithe faoi bhealach do bhlianta féilire 2022, 2023 agus 2024, i gcomparáid leis na figiúirí a áirítear sa phlean feidhmíochta, cuirtear i láthair iad sa tábla seo a leanas: An Liotuáin Gluaiseachtaí IFR in aghaidh na bliana 2022 2023 2024 Réamhaisnéis tráchta a leagtar síos sa phlean feidhmíochta, arna sloinneadh i mílte gluaiseachtaí IFR 220 255 291 Réamhaisnéis tráchta chothrom le dáta, arna sloinneadh i mílte gluaiseachtaí IFR 186 213 217 Difríocht -15,5 % -16,5 % -25,4 %

(9) Na haonaid seirbhíse atá tuartha ag an Liotuáin dá limistéar muirearaithe faoi bhealach do bhlianta féilire 2022, 2023 agus 2024, i gcomparáid leis na figiúirí a áirítear sa dréachtphlean feidhmíochta, cuirtear i láthair iad sa tábla seo a leanas: An Liotuáin Aonaid seirbhíse faoi bhealach in aghaidh na bliana 2022 2023 2024 Réamhaisnéis tráchta a leagtar síos sa phlean feidhmíochta, arna sloinneadh i mílte aonad seirbhíse 506 611 673 Réamhaisnéis tráchta chothrom le dáta, arna sloinneadh i mílte aonad seirbhíse faoi bhealach 372 416 435 Difríocht -26,4 % -32,0 % -35,4 %

(10) Tugann an Coimisiún dá aire gur úsáid an Liotuáin, san iarraidh uaithi ar athbhreithniú, réamhaisnéis tráchta áitiúil maidir le gluaiseachtaí agus aonaid seirbhíse IFR atá níos airde ná bun-réamhaisnéis tráchta Sheirbhís Staidrimh agus Réamhaisnéise Eurocontrol (“STATFOR”) a foilsíodh i mí an Mheithimh 2022. Tá réamh-mheastacháin tráchta áitiúla na Liotuáine níos dearfaí ná réamhaisnéis STATFOR. Míníonn an Liotuáin go bhfuil an difríocht ann mar gheall ar úsáid sonraí a bailíodh níos déanaí maidir le héabhlóid an tráchta, rud a léiríonn go ndearnadh na caillteanais tráchta throma a taifeadadh i mí an Mhárta agus i mí Aibreáin 2022 a aisiompú go páirteach sna míonna ina dhiaidh sin.

(11) I gcomparáid leis an bplean feidhmíochta, is idir -26 % agus -35 % atá na laghduithe bliantúla ar an líon aonad seirbhíse do bhlianta féilire 2022, 2023 agus 2024. Ní mheastar, áfach, go dtiocfaidh laghdú ar líon na ngluaiseachtaí eitilte in aerspás na Liotuáine a oibrítear faoi IFR ar an ráta céanna leis na haonaid seirbhíse faoi bhealach. Is é is cúis leis an neamhréireacht sin an laghdú mór ar thraseitiltí, a ghineann ar an meán líon aonad seirbhíse faoi bhealach atá níos airde go comhréireach ná eitiltí a thuirlingíonn agus a imíonn ó aerfoirt sa Liotuáin. Dá bhrí sin, tugann an Coimisiún dá aire nach meastar go dtiocfaidh laghdú ar ualach oibre an tsoláthraí seirbhísí aerloingseoireachta (ANSP), atá faoi thionchar na ngluaiseachtaí eitilte rialaithe, i gcomhchoibhneas leis an laghdú ar ioncam a eascraíonn as an líon níos ísle aonad seirbhíse faoi bhealach.

(12) Míníonn an Liotuáin go bhfuil tionchar mór ag an easnamh ioncaim ó mhuirir aerloingseoireachta de thoradh leibhéil tráchta níos ísle, chomh maith le boilsciú ard agus brú sa mhargadh saothair ar phá, ar chumas ANSP oibleagáidí airgeadais amach anseo a chomhlíonadh agus na hinfheistíochtaí atá beartaithe a chur chun feidhme. Dá bhrí sin, deir an Liotuáin go bhfuil an t-athbhreithniú ar na spriocanna feidhmíochta fíor-riachtanach chun láidreacht airgeadais ANSP agus acmhainní leordhóthanacha a ráthú don údarás maoirseachta náisiúnta a mhaoinítear trí ioncam ó mhuirir SAL.

(13) Aithníonn an Coimisiún nach bhfuil na toimhdí tosaigh atá mar bhonn taca faoi phlean feidhmíochta na Liotuáine bailí a thuilleadh mar gheall ar an laghdú mór ar an aerthrácht mar thoradh ar chogadh na Rúise in aghaidh na hÚcráine. Ina theannta sin, aontaíonn an Coimisiún go bhfuil an t-athbhreithniú ar na spriocanna feidhmíochta riachtanach agus comhréireach chun inmharthanacht oibríochtúil agus airgeadais ANSP a áirithiú agus chun an ganntanas leachtachta atá os a chomhair mar iarmhairt ar an athrú ar imthosca a leigheas.

(14) Dá bhrí sin, measann an Coimisiún go gcomhlíonann an iarraidh ar athbhreithniú a chuir an Liotuáin isteach na coinníollacha maidir le hathbhreithniú a dhéanamh ar spriocanna feidhmíochta áitiúla a leagtar amach in Airteagal 18(1), pointe (a)(ii), de Rialachán Cur Chun Feidhme (AE) 2019/317.

MEASÚNÚ AR NA SPRIOCANNA FEIDHMÍOCHTA ATHBHREITHNITHE BEARTAITHE

Spriocanna feidhmíochta acmhainneachta

(15) Iarrann an Liotuáin go ndéanfaí athbhreithniú ar a spriocanna acmhainneachta faoi bhealach do bhlianta féilire 2022, 2023 agus 2024 mar fhreagairt ar an athrú ar imthosca a leagtar amach sna haithrisí (6) go (13), go háirithe líon laghdaithe gluaiseachtaí IFR atá tuartha do na blianta féilire sin agus a thionchar ar sholáthar acmhainneachta.

(16) Cuirtear i láthair sa tábla seo a leanas spriocanna feidhmíochta acmhainneachta TT3 faoi bhealach na Liotuáine mar a áirítear iad sa phlean feidhmíochta, agus na spriocanna feidhmíochta athbhreithnithe beartaithe a mhol an Liotuáin ina hiarraidh ar athbhreithniú. Leagtar amach sa tábla freisin na luachanna tagartha comhfhreagracha ón bPlean Oibríochtaí Líonra atá le fáil an 2 Meitheamh 2021, tráth a glacadh leis na spriocanna feidhmíochta athbhreithnithe uile-Aontais i leith an tríú tréimhse thagartha, spriocanna a d’úsáid an Coimisiún chun measúnú a dhéanamh ar chomhsheasmhacht na spriocanna acmhainneachta áitiúla leis na spriocanna feidhmíochta uile-Aontais, ar bhonn phointe 1.3 d’Iarscríbhinn IV a ghabhann le Rialachán Cur Chun Feidhme (AE) 2019/317. An Liotuáin 2022 2023 2024 Spriocanna acmhainneachta faoi bhealach a áirítear sa phlean feidhmíochta, arna sloinneadh i nóiméid ar mhoill bainistíochta sreibhe aerthráchta (“ATFM”) in aghaidh na heitilte 0,03 0,03 0,03 Spriocanna athbhreithnithe beartaithe acmhainneachta faoi bhealach, arna sloinneadh i nóiméid ar mhoill ATFM in aghaidh na heitilte 0,02 0,02 0,02 Luachanna tagartha 0,03 0,03 0,03

(17) Tugann an Coimisiún faoi deara go bhfuil na spriocanna athbhreithnithe beartaithe acmhainneachta arna moladh ag an Liotuáin níos ísle, agus dá bhrí sin níos uaillmhianaí, ná na luachanna tagartha náisiúnta comhfhreagracha le haghaidh gach ceann de na blianta féilire.

(18) Tugann an Coimisiún dá aire freisin go bhfuil coigeartú déanta ag an Liotuáin ar na bearta a leagtar amach sa phlean feidhmíochta chun na spriocanna acmhainneachta áitiúla faoi bhealach a bhaint amach chun an t-athrú ar imthosca a chur san áireamh.

(19) Dá bhrí sin, i bhfianaise aithrisí (16), (17) agus (18), ba cheart a mheas go bhfuil na spriocanna acmhainneachta faoi bhealach a mhol an Liotuáin ina hiarraidh ar athbhreithniú comhsheasmhach leis na spriocanna feidhmíochta uile-Aontais. Spriocanna feidhmíochta costéifeachtúlachta

(20) Iarrann an Liotuáin go ndéanfaí athbhreithniú ar a spriocanna costéifeachtúlachta faoi bhealach do bhlianta féilire 2022, 2023 agus 2024 mar fhreagairt ar an athrú ar imthosca a leagtar amach sna haithrisí (6) go (13), go háirithe réamhaisnéis laghdaithe an aonaid seirbhíse do na blianta féilire sin agus a thionchar ar ioncam agus ar neart airgeadais ANSP.

(21) Leagtar amach sa tábla seo a leanas na spriocanna feidhmíochta maidir le costéifeachtúlacht TT3 faoi bhealach le haghaidh limistéar muirearaithe na Liotuáine, mar a áirítear sa phlean feidhmíochta, agus na spriocanna feidhmíochta athbhreithnithe atá beartaithe do bhlianta féilire 2022, 2023 agus 2024 a mhol an Liotuáin ina hiarraidh ar athbhreithniú. Níl aon athrú ar luachanna bonnlíne 2014 agus 2019 ná ar na spriocanna feidhmíochta le haghaidh 2020 agus 2021. Limistéar muirearaithe eitiltí faoi bhealach na Liotuáine 2022 2023 2024 Spriocanna costéifeachtúlachta faoi bhealach a áirítear sa phlean feidhmíochta, arna sloinneadh mar chostas aonaid faoi bhealach (i dtéarmaí réadacha i bpraghsanna 2017) 44,40 EUR 41,02 EUR 37,52 EUR Spriocanna athbhreithnithe beartaithe costéifeachtúlachta faoi bhealach, arna sloinneadh mar chostas aonaid arna chinneadh faoi bhealach (i dtéarmaí réadacha ag praghsanna 2017) 48,87 EUR 46,90 EUR 45,96 EUR

(22) Tugann an Coimisiún faoi deara gurb é an toradh atá ar an athbhreithniú atá beartaithe ag an Liotuáin ar a spriocanna costéifeachtúlachta áitiúla do 2022, 2023 agus 2024, ná costas aonaid foriomlán arna shuíomh (DUC) 16.0 % níos airde sna trí bliana féilire sin agus 11.1 % níos airde ná TT3 ina iomláine, i gcomparáid leis an bplean feidhmíochta. Is é is cúis leis na méaduithe DUC sin ar fad an meath mór ar réamhaisnéis an aonaid seirbhíse a leagtar amach in aithris (9), rud atá mar iarmhairt ar chogadh na Rúise in aghaidh na hÚcráine.

(23) Déanann an Liotuáin líon níos ísle aonad seirbhíse réamh-mheasta do bhlianta féilire 2022, 2023 agus 2024 a fhritháireamh go páirteach trí laghdú ar chostais arna suíomh. Tugann an Coimisiún dá aire go molann an Liotuáin na costais arna suíomh a laghdú i dtéarmaí réadacha i bpraghsanna 2017 do gach ceann de na blianta sin, mar a leagtar síos sa tábla seo a leanas: Limistéar muirearaithe eitiltí faoi bhealach na Liotuáine 2022 2023 2024 Costais tosaigh arna suíomh i dtéarmaí réadacha i bpraghsanna 2017 (atá san áireamh sa phlean feidhmíochta) 22,5 M EUR 25,1 M EUR 25,3 M EUR Costais athbhreithnithe beartaithe arna suíomh i dtéarmaí réadacha i bpraghsanna 2017 18,2 M EUR 19,5 M EUR 20,0 M EUR Difríocht -19,0 % -22,2 % -20,8 %

(24) Is éard atá san iarraidh ar athbhreithniú réamhaisnéis boilscithe a tugadh cothrom le dáta le haghaidh na Liotuáine do bhlianta féilire 2022, 2023 agus 2024, mar a leagtar amach sa tábla seo a leanas: Limistéar muirearaithe eitiltí faoi bhealach na Liotuáine 2022 2023 2024 Innéacs boilscithe tosaigh, le hathrú réamh-mheasta bliain ar bhliain ar bhoilsciú idir lúibíní (sonraí a áirítear sa phlean feidhmíochta) 112,4 (2,8 %) 115,4 (2,7 %) 117,8 (2,1 %) Innéacs boilscithe athbhreithnithe, agus athrú bliain ar bhliain ar bhoilsciú idir lúibíní 130,6 (17,9 %) 141,7 (8,5 %) 146,0 (3,0 %)

(25) Léirítear sa tábla seo a leanas na costais arna suíomh i dtéarmaí ainmniúla do bhlianta féilire 2022, 2023 agus 2024: Limistéar muirearaithe eitiltí faoi bhealach na Liotuáine 2022 2023 2024 Costais tosaigh arna suíomh i dtéarmaí ainmniúla (atá san áireamh sa phlean feidhmíochta) 24,5 M EUR 27,9 M EUR 28,6 M EUR Costais athbhreithnithe beartaithe arna suíomh i dtéarmaí ainmniúla 21,9 M EUR 24,9 M EUR 26,1 M EUR Difríocht -10,4 % -10,9 % -8,9 %

(26) Tugann an Coimisiún faoi deara go ndearna an Liotuáin na costais ainmniúla arna suíomh do bhlianta féilire 2022, 2023 agus 2024 a athbhreithniú anuas, d’ainneoin an athbhreithnithe suas ar réamhaisnéis an bhoilscithe. Tugann an Coimisiún dá aire nach é amháin go neodraíonn na bearta imshrianta costais a chuir an Liotuáin i bhfeidhm éifeacht an bhoilscithe níos airde atá tuartha ar an mbonn costais, ach go bhfuil laghdú mór ar na costais arna suíomh a ghearrtar ar úsáideoirí aerspáis mar thoradh ar na bearta sin freisin.

(27) Rinne an Coimisiún measúnú ar chomhsheasmhacht na spriocanna athbhreithnithe beartaithe costéifeachtúlachta a mhol an Liotuáin ar bhonn phointí 1.4(a), (b) agus (c) d’Iarscríbhinn IV a ghabhann le Rialachán Cur Chun Feidhme (AE) 2019/317.

(28) A mhéid a bhaineann le pointe 1.4(a) d’Iarscríbhinn IV a ghabhann le Rialachán Cur Chun Feidhme (AE) 2019/317, tugann an Coimisiún faoi deara gur measa treocht CAAS faoi bhealach ar leibhéal an limistéir muirearaithe le linn TT3, mar atá, +5,1 %, ná an treocht uile-Aontais le linn na tréimhse céanna, mar atá, +1,0 %.

(29) A mhéid a bhaineann le pointe 1.4(b) d’Iarscríbhinn IV a ghabhann le Rialachán Cur Chun Feidhme (AE) 2019/317, tugann an Coimisiún faoi deara go bhfuil treocht fhadtéarmach DUC faoi bhealach ar leibhéal an limistéir muirearaithe + 0,2 % le linn an dara tréimhse tagartha (TT2) agus TT3 níos measa ná an treocht fhadtéarmach uile-Aontais -1,3 % le linn na tréimhse céanna.

(30) Mar a thugtar ar aird in aithrisí (8) agus (9), meabhraíonn an Coimisiún go bhfuil meath mór tagtha ar ionchas tráchta na Liotuáine do TT3, mar thoradh ar na hathruithe tráchta a eascraíonn as cogadh na Rúise in aghaidh na hÚcráine, rud a léirítear i líon laghdaithe substaintiúil d’aonaid seirbhíse réamh-mheasta do bhlianta féilire 2022, 2023 agus 2024. Chun críoch na gcritéar measúnaithe a scrúdaítear in aithrisí (28) agus (29), is gá agus is iomchuí dá bhrí sin scrúdú a dhéanamh ar an gcomhlíonfadh an Liotuáin na treochtaí costéifeachtúlachta uile-Aontais in éagmais an laghdaithe thromchúisigh tráchta do bhlianta féilire 2022, 2023 agus 2024, mar gheall ar na himthosca athraithe.

(31) Chuige sin, tá an Coimisiún i ndiaidh treocht DUC na Liotuáine thar TT3 agus treocht fhadtéarmach DUC na Liotuáine thar TT2 agus TT3 a athríomh trí úsáid a bhaint as réamhaisnéis tráchta bhonnlíne Eurocontrol STATFOR ó mhí Dheireadh Fómhair 2021. Mar thoradh ar an athríomh sin rinneadh coigeartú -7,9 % thar TT3 ar threocht DUC na Liotuáine agus rinneadh coigeartú -5,5 % thar TT2 agus TT3 ar threocht fhadtéarmach DUC faoi bhealach na Liotuáine. Tá an dá threocht coigeartaithe sin go mór faoi bhun na dtreochtaí comhfhreagracha DUC uile-Aontais +1,0 % agus -1,3 % faoi seach. Dá bhrí sin, in éagmais na n-athruithe tráchta arb é cogadh na Rúise in aghaidh na hÚcráine ba chúis leo, comhlíonann an Liotuáin na critéir mheasúnaithe dá dtagraítear in aithrisí (28) agus (29).

(32) Maidir le pointe 1.4(c) d’Iarscríbhinn IV a ghabhann le Rialachán Cur Chun Feidhme (AE) 2019/317, tugann an Coimisiún faoi deara go bhfuil luach bonnlíne EUR 37,64 le haghaidh DUC ar leibhéal limistéar muirearaithe na Liotuáine (arna shloinneadh i bpraghsanna 2017) 46,4 % níos airde ná meánluach bonnlíne EUR 25,71 (arna shloinneadh i bpraghsanna 2017) an ghrúpa comparáide ábhartha.

(33) Aithníonn an Coimisiún go bhfuil na spriocanna athbhreithnithe beartaithe costéifeachtúlachta le haghaidh limistéar muirearaithe na Liotuáine níos airde ná na spriocanna tosaigh a áirítear sa phlean feidhmíochta a glacadh in 2022. Mar sin féin, tá an meath sin go hiomlán mar gheall ar na toimhdí tráchta atá i bhfad níos ísle. Nuair a eisiatar tionchar diúltach na n-athruithe tráchta a eascraíonn as cogadh na Rúise in aghaidh na hÚcráine, is léir go gcomhlíonann an Liotuáin treocht uile-Aontais DUC agus treocht fhadtéarmach uile-Aontais DUC. Gan beann ar an difríocht idir luach bonnlíne na Liotuáine agus meán an ghrúpa comparáide dá dtagraítear in aithris (32), measann an Coimisiún go bhfuil foras leordhóthanach ann chun na spriocanna athbhreithnithe beartaithe costéifeachtúlachta le haghaidh na Liotuáine a mheas i gcomhsheasmhacht leis na spriocanna feidhmíochta costéifeachtúlachta uile-Aontais le haghaidh TT3.

(34) Ina theannta sin, i bhfianaise a leagtar amach in aithrisí (23) go (26), tugann an Coimisiún dá aire go bhfuil bearta imshrianta costais á ndéanamh ag an Liotuáin chun na himthosca eisceachtúla sin a mhaolú trína costais arna suíomh a laghdú go mór, i dtéarmaí réadacha agus ainmniúla araon, le haghaidh an chuid eile de TT3. Áirítear ar na bearta gaolmhara a leagtar amach in iarraidh na Liotuáine maidir le athbhreithniú earcaíocht a chur siar le haghaidh poist fholmha áirithe agus laghdú ar an líon rialtóirí aerthráchta atá beartaithe in oibríochtaí le haghaidh an chuid eile de TT3. Measann an Coimisiún go bhfuil na bearta imshrianta costais sin, ar an iomlán, ar cóimhéid leis an laghdú ar ghluaiseachtaí IFR a thuartar do bhlianta féilire 2022, 2023 agus 2024, mar a leagtar amach in aithris (8).

(35) Dá bhrí sin, i bhfianaise a leagtar amach in aithrisí (20) go (34), ba cheart a mheas go bhfuil na spriocanna athbhreithnithe costéifeachtúlachta faoi bhealach atá beartaithe ag an Liotuáin ina hiarraidh ar athbhreithniú comhsheasmhach leis na spriocanna feidhmíochta uile-Aontais.

CONCLÚIDÍ

(36) Dá bhrí sin, i bhfianaise na aithrisí (6) go (35), ba cheart údarú a thabhairt don Liotuáin athbhreithniú a dhéanamh ar a hacmhainneacht agus ar a spriocanna feidhmíochta costéifeachtúlachta do bhlianta féilire 2022, 2023 agus 2024 i gcomhréir leis an iarraidh ar athbhreithniú a cuireadh isteach an 26 Lúnasa 2022,

TAR ÉIS AN CINNEADH SEO A GHLACADH:

Airteagal 1 Formheastar an iarraidh ar athbhreithniú a chuir an Liotuáin isteach an 26 Lúnasa 2022, i leith a spriocanna feidhmíochta le haghaidh an tríú tréimhse thagartha sna príomhréimsí feidhmíochta acmhainneachta agus costéifeachtúlachta. Údaraítear an Liotuáin chun plean feidhmíochta a ghlacadh lena n-áirítear na spriocanna feidhmíochta atá beartaithe, a liostaítear san iarscríbhinn, atá comhsheasmhach leis na spriocanna feidhmíochta uile-Aontais le haghaidh an tríú tréimhse thagartha.

Airteagal 2 Is chuig Poblacht na Liotuáine a dhírítear an Cinneadh seo.

Arna dhéanamh sa Bhruiséil, an 9 Nollaig 2022. Thar ceann an Choimisiúin Adina-Ioana VĂLEAN Comhalta den Choimisiún

(1) IO L 96, 31.3.2004, lch. 1.

(2) IO L 56, 25.2.2019, lch. 1.

(3) Cinneadh (AE) 2022/769 ón gCoimisiún an 13 Aibreán 2022 maidir le comhsheasmhacht na spriocanna feidhmíochta atá sa dréachtphlean feidhmíochta a chuir an Liotuáin isteach de bhun Rialachán (CE) Uimh. 549/2004 ó Pharlaimint na hEorpa agus ón gComhairle leis na spriocanna feidhmíochta uile-Aontais i leith an tríú tréimhse tagartha (IO L 139, 18.5.2022, lch. 116).